Skelms blitsvinnig ná inbraak gevang | Netwerk24
Skelms blitsvinnig ná inbraak gevang
Deur Trish Goosen 05 November 2018 06:01
'n Paartjie van Vredenburg wat verlede Donderdag die slagoffers van 'n huisbraak was, is baie beïndruk met die speurders wat die boosdoeners blitsvinnig vasgetrek het.
Christo van Dyk vertel sy vrou, Helouise, het Donderdag 25 Oktober 12:30 in haar etensuur huis toe gegaan. Toe sy by die huis instap, het sy gesien iets is nie pluis nie en haar man gebel, wat op daardie tydstip in St. Helenabaai was.
"Hoe wonderlik is tegnologie dat ek toe sommer die beeldmateriaal van ons kringtelevisiekamerastelsel op my foon by die werk kon deurkyk," sê Christo.
Die beeldmateriaal het verklap dat twee mans ongeveer 07:30 by die Van Dyks ingebreek het, kort nadat die gesin by die huis weg is. Christo het die speurtak op Vredenburg gekontak waarna hy sers. Ricardo Samuels en AO. Andries Kleynhans by sy huis ontmoet het. Christo het vasgestel elektroniese ware, waaronder sy skootrekenaar, is gesteel.
"Hulle het saam met my na die video gekyk en die skelms as twee gewoontemisdadigers herken."
Daarna is Christo na die polisiekantoor om 'n klag van huisbraak aanhangig te maak. Die Van Dyks het die volgende oggend 09:00 tot hul groot verbasing 'n oproep van die polisie ontvang – die speurders het die inbrekers vasgetrek en die gesteelde eiendom teruggekry.
"Ek het my goed binne 24 uur teruggekry. Dankie aan die twee polisiemanne vir jul fantastiese werk. Ek is baie bly ek kon my skootrekenaar terugkry met al die data nog daarop."
Christo sê die publiek kla dikwels oor die polisie, maar deel nie graag komplimente uit wanneer dit verdien word nie. Hy voel hierdie goeie diens verdien gewis 'n pluimpie.
Volgens kapt. Tania Helfrich, woordvoerder van die Vredenburg-polisie, is Marciano de Jager (28) van Witteklip en die Tylon Engelbrecht (27) van Louwville Vrydag in hegtenis geneem.